b"\n_START_ARTICLE_\nHajj\n_START_SECTION_\nRitualuri de pelerinaj\n_START_PARAGRAPH_\nPelerinul (\xe1\xb8\xa5\xc4\x81\xc7\xa7\xc7\xa7) intr\xc4\x83 \xc3\xaen perimetrul sacru \xc3\xaen stare de sacralitate (mu\xe1\xb8\xa5rim) \xc3\xaembr\xc4\x83cat \xc3\xaen dou\xc4\x83 buc\xc4\x83\xc8\x9bi de p\xc3\xa2nz\xc4\x83, f\xc4\x83r\xc4\x83 cus\xc4\x83turi. (Hitti 87)  Spre deosebire de b\xc4\x83rba\xc8\x9bi, femeile pot, mai mult sau mai pu\xc8\x9bin, s\xc4\x83 se \xc3\xaembrace cum doresc. \xc3\x8en ceea ce prive\xc8\x99te b\xc4\x83rba\xc8\x9bii \xc3\xaens\xc4\x83, pe l\xc3\xa2ng\xc4\x83 elementele vestimentare obligatorii, nici pantofii nu trebuie s\xc4\x83 fie cusu\xc8\x9bi._NEWLINE_Apoi, pelerinul face \xc8\x99apte tururi \xc3\xaen jurul Kaabei (\xe1\xb9\xadaw\xc4\x81f), \xc3\xaen sens contrar acelor de ceasornic \xc8\x99i \xc8\x99apte curse (sa'y) \xc3\xaentre colinele al-\xe1\xb9\xa2afa \xc8\x99i Marwa. (Hitti 87) La sfarsitul ocolului pelerinul daca poate ajunge la piatra neagra (Hajarul el Aswad ) trebuie sa o sarute .    _NEWLINE_Pelerinajul propriu-zis \xc3\xaencepe odat\xc4\x83 cu c\xc4\x83l\xc4\x83toria pelerinilor spre 'Arafa, care dureaz\xc4\x83 din a \xc8\x99aptea zi a lunii \xe1\xb8\x8fu-al-\xe1\xb8\xa4i\xc7\xa7\xc7\xa7a p\xc3\xa2n\xc4\x83 \xc3\xaen ziua a opta. Opririle (wuq\xc5\xabf) au loc la sanctuarele din 'Arafa, al-Muzdalifa \xc8\x99i Mina. C\xc3\xa2t timp este mu\xe1\xb8\xa5rim, pelerinul trebuie s\xc4\x83 respecte o serie de interdic\xc8\x9bii impuse, al\xc4\x83turi de post, \xc8\x99i \xc3\xaen Ramadan, precum cele privind rela\xc8\x9biile sexuale, v\xc4\x83rsarea de s\xc3\xa2nge, v\xc3\xa2n\xc4\x83toarea \xc8\x99i ruperea plantelor. Postul, \xc3\xaen schimb, nu este necesar._NEWLINE_De asemenea, pelerinii nu au voie s\xc4\x83 lase s\xc4\x83 cad\xc4\x83 nici m\xc4\x83car un fragment de unghie sau un fir de p\xc4\x83r._NEWLINE_\xc3\x8encep\xc3\xa2nd cu ziua a noua a lunii \xe1\xb8\x8fu-al-\xe1\xb8\xa4i\xc7\xa7\xc7\xa7a se intr\xc4\x83 \xc3\xaen cea de-a doua perioad\xc4\x83 a pelerinajului. Aceast\xc4\x83 etap\xc4\x83 se desf\xc4\x83\xc8\x99oar\xc4\x83 la 13 mile dep\xc4\x83rtare de Mecca, pe C\xc3\xa2mpia 'Arafat. Aici, pelerinii petrec o dup\xc4\x83-amiaz\xc4\x83 \xc3\xaen mijlocul unei mul\xc8\x9bimi vaste, \xc3\xaen rug\xc4\x83ciune \xc8\x99i medita\xc8\x9bie, a\xc8\x99a cum israeli\xc8\x9bii l-au a\xc8\x99teptat c\xc3\xa2ndva pe Moise la poalele Muntelui Sinai. Ziua urm\xc4\x83toare, la Mina, pelerinii arunc\xc4\x83 mai \xc3\xaent\xc3\xa2i pietricele \xc3\xaen ni\xc8\x99te st\xc3\xa2lpi str\xc4\x83vechi de piatr\xc4\x83, apoi sacrific\xc4\x83 un animal, de obicei oaie sau c\xc4\x83mil\xc4\x83,o mare parte din carne fiind \xc3\xaemp\xc4\x83r\xc8\x9bit\xc4\x83 s\xc4\x83racilor. Ceremonia are loc \xc3\xaen ziua \xc3\xaen care \xc3\xaen \xc3\xaentreaga lume musulman\xc4\x83 se s\xc4\x83rb\xc4\x83tore\xc8\x99te '\xc4\xaad al-A\xe1\xb8\x8d\xe1\xb8\xa5a (S\xc4\x83rb\xc4\x83toarea Sacrificiului). _NEWLINE_Dup\xc4\x83 ce se \xc3\xaentorc de la Mina la Mecca, pentru un ocol final al Kaaba, \xe1\xb8\xa5\xc4\x81\xc7\xa7\xc7\xa7-ul este complet. Dup\xc4\x83 ce se rade pe cap \xc8\x99i renun\xc8\x9b\xc4\x83 la \xc3\xaembr\xc4\x83c\xc4\x83mintea ritual\xc4\x83 (i\xe1\xb8\xa5r\xc4\x81m), musulmanul iese din starea de sacralitate (i\xe1\xb8\xa5l\xc4\x81l). _NEWLINE_De\xc8\x99i nu face parte din ritual, pelerinii vor profita de ocazie pentru a merge \xc3\xaen nord, la Medina, unde petrec cam o s\xc4\x83pt\xc4\x83m\xc3\xa2n\xc4\x83 \xc3\xaen ora\xc8\x99ul Profetului, s\xc4\x83v\xc3\xa2r\xc8\x99ind o rug\xc4\x83ciune \xc3\xaen moscheea construit\xc4\x83 \xc3\xaen jurul morm\xc3\xa2ntului Profetului. \xc3\x8ens\xc4\x83 unii pelerini aleg s\xc4\x83 mearg\xc4\x83 la Medina \xc3\xaenainte de a ajunge la Mecca._NEWLINE_Totu\xc8\x99i, mul\xc8\x9bi musulmani nu reu\xc8\x99esc s\xc4\x83 mearg\xc4\x83 niciodat\xc4\x83 la \xe1\xb8\xa5\xc4\x81\xc7\xa7\xc7\xa7. \xc3\x8en schimb, practic\xc4\x83 de la distan\xc8\x9b\xc4\x83 deoarece ziua \xc3\xaen care pelerinii se adun\xc4\x83 pe C\xc3\xa2mpia 'Arafat  este \xc3\xaenceputul unei lungi s\xc4\x83rb\xc4\x83tori publice \xc3\xaen \xc3\xaentreaga lume musulman\xc4\x83, \xc3\xaencheiat\xc4\x83, a\xc8\x99a cum am mai spus, cu S\xc4\x83rb\xc4\x83toarea Sacrificiului.\n_START_SECTION_\nSemnifica\xc8\x9bii\n_START_PARAGRAPH_\nS-au f\xc4\x83cut multe \xc3\xaencerc\xc4\x83ri de a explica semnifica\xc8\x9bia acestor ritualuri variate, despre care se crede c\xc4\x83 au fost fondate de Abraham. Sacrificarea oii la Mina comemoreaz\xc4\x83 sacrificiul alternativ permis lui Abraham de c\xc4\x83tre Dumnezeu \xc3\xaen locul sacrific\xc4\x83rii propriului fiu. Aruncarea pietrelor \xc3\xaen st\xc3\xa2lpi reprezint\xc4\x83 lep\xc4\x83darea de Satana \xc8\x99i lapidarea lui._NEWLINE_La \xc3\xaentoarcerea acas\xc4\x83 la via\xc8\x9ba lor obi\xc8\x99nuit\xc4\x83, elementul religios al vie\xc8\x9bii r\xc4\x83m\xc3\xa2ne \xc3\xaen prim-plan, mult mai real dec\xc3\xa2t realit\xc4\x83\xc8\x9bile vie\xc8\x9bii de zi cu zi. O fotografie a Kaabei aminte\xc8\x99te totdeauna pelerinului de intensitatea experien\xc8\x9bei \xe1\xb8\xa5\xc4\x81\xc7\xa7\xc7\xa7-ului.  _NEWLINE_Cheltuielile pe care le implic\xc4\x83 pelerinajul sunt mari, chiar dac\xc4\x83 nu ating nivelul la care se ajungea \xc3\xaenainte ca transportul aerian s\xc4\x83 devin\xc4\x83 accesibil. El continu\xc4\x83 s\xc4\x83 fie extenuant \xc8\x99i primejdios, de\xc8\x99i mai pu\xc8\x9bin dec\xc3\xa2t era \xc3\xaenainte. Doar musulmanii care dispun de mijloacele financiare necesare \xc8\x99i care pot face pelerinajul f\xc4\x83r\xc4\x83 a risca s\xc4\x83 creeze greut\xc4\x83\xc8\x9bi vreunuia dintre cei care depind de ei sunt obliga\xc8\x9bi s\xc4\x83 mearg\xc4\x83 la \xe1\xb8\xa5\xc4\x81\xc7\xa7\xc7\xa7. \xc3\x8en practic\xc4\x83, aceasta include de obicei oameni mai \xc3\xaen v\xc3\xa2rst\xc4\x83, ai c\xc4\x83ror copii pot s\xc4\x83 aib\xc4\x83 grij\xc4\x83 singuri de ei \xc8\x99i tinerii care au bani \xc8\x99i nu depind de nimeni.\n_START_SECTION_\nScurt istoric\n_START_PARAGRAPH_\nPelerinajul la locurile sacre era un vechi obicei semit, amintit \xc8\x99i \xc3\xaen Vechiul Testament (Ie\xc8\x99irea 23:14, 17; 34:23-24; I Regi 1:3). Este probabil ca ini\xc8\x9bial, pelerinajul s\xc4\x83 fi avut loc \xc3\xaen cadrul cultului solar, la echinoc\xc8\x9biul de toamn\xc4\x83. \xc3\x8en perioada preislamic\xc4\x83, t\xc3\xa2rgurile anuale din Arabia de Nord erau urmate de un pelerinaj la Kaaba \xc8\x99i 'Arafa \xc3\xaen luna \xe1\xb8\x8fu-al-\xe1\xb8\xa4i\xc7\xa7\xc7\xa7a. \xc3\x8en anul 7 dup\xc4\x83 Hegir\xc4\x81, Muhammad adopt\xc4\x83 \xc8\x99i islamizeaz\xc4\x83 vechile rituri de pelerinaj. Pentru islam, aceasta este cea mai important\xc4\x83 mo\xc8\x99tenire din perioada \xc4\x9e\xc4\x81h\xc4\xabliyei._NEWLINE_Grupuri tot mai mari din Africa Central\xc4\x83, Senegal, Liberia, Nigeria, porneau \xc3\xaen pelerinaj, pe jos sau pe c\xc4\x83mile. Majoritatea erau b\xc4\x83rba\xc8\x9bi, dar printre ei se aflau \xc8\x99i femei \xc8\x99i copii. Mul\xc8\x9bi mureau pe drum \xc8\x99i deveneau martiri. Supravie\xc8\x9buitorii ajungeau \xc3\xaen cele din urm\xc4\x83 la un port din vestul M\xc4\x83rii Ro\xc8\x99ii, unde se \xc3\xaembarcau pe vapoare. Principalele caravane veneau din Yemen, Irak, Siria \xc8\x99i Egipt._NEWLINE_\xc3\x8enainte de apari\xc8\x9bia c\xc4\x83l\xc4\x83toriei cu avionul, ce ofer\xc4\x83 pelerinilor posibilitatea de a ajunge la Mecca rapid \xc8\x99i ieftin, abia dac\xc4\x83 se adunau un sfert de milion de oameni, iar \xc3\xaenainte de inventarea vaporului cu abur, num\xc4\x83rul pelerinilor abia atingea 50.000._NEWLINE_De-a lungul secolelor, pelerinajul a continuat s\xc4\x83 fie un factor important de leg\xc4\x83tur\xc4\x83 \xc3\xaentre musulmanii de pretutindeni. Datorit\xc4\x83 pelerinajului orice credincios apt fizic c\xc4\x83l\xc4\x83tore\xc8\x99te o dat\xc4\x83 \xc3\xaen via\xc8\x9b\xc4\x83. Este prilejul ca oameni de culoare, berberi, chinezi, persani, sirieni, turci, arabi - boga\xc8\x9bi \xc8\x99i s\xc4\x83raci - s\xc4\x83 fraternizeze, s\xc4\x83 se \xc3\xaent\xc3\xa2lneasc\xc4\x83 pe teritoriul credin\xc8\x9bei comune. De asemenea, \xc3\xaent\xc3\xa2lnirile din timpul pelerinajului au oferit un bun prilej pentru r\xc4\x83sp\xc3\xa2ndirea unor idei sectare \xc3\xaen r\xc3\xa2ndul unor persoane venite din zone izolate, f\xc4\x83r\xc4\x83 mijloace moderne de comunicare \xc8\x99i unde presa este aproape inexistent\xc4\x83._NEWLINE_Ast\xc4\x83zi, pelerinajul la Mecca declan\xc8\x99eaz\xc4\x83 cea mai mare deplasare anual\xc4\x83 de popula\xc8\x9bie de pe glob, unica de acest fel.\n_START_SECTION_\n'Umra sau micul pelerinaj\n_START_PARAGRAPH_\n\xc3\x8en afar\xc4\x83 de \xe1\xb8\xa5\xc4\x81\xc7\xa7\xc7\xa7, musulmanii mai fac un pelerinaj mai mic, denumit  'umra  sau micul pelerinaj. Nu este obligatoriu \xc8\x99i poate fi f\xc4\x83cut \xc3\xaen orice moment pe parcursul anului. Acesta const\xc4\x83 \xc3\xaen vizitarea ora\xc8\x99ului Mecca \xc8\x99i \xc3\xaemplinirea ritualurilor de pelerinaj \xc3\xaen \xc8\x99i \xc3\xaen jurul Kaaba. Nu are loc o adunare pe C\xc3\xa2mpia 'Arafat  \xc8\x99i nu sunt aruncate pietricele.\n_START_SECTION_\nZiy\xc4\x81ra\n_START_PARAGRAPH_\nMusulmanii \xc8\x99ii\xc8\x9bi fac un pelerinaj denumit ziy\xc4\x81ra (vizit\xc4\x83) la mormintele descenden\xc8\x9bilor Profetului \xc8\x99i, \xc3\xaen special, la mormintele imamilor. Este un tip de pelerinaj care poate fi f\xc4\x83cut oric\xc3\xa2nd \xc8\x99i este mult mai pu\xc8\x9bin sistematizat dec\xc3\xa2t \xe1\xb8\xa5\xc4\x81\xc7\xa7\xc7\xa7-ul sau 'umra, de\xc8\x99i exist\xc4\x83 c\xc4\x83r\xc8\x9bi despre cum trebuie procedat. Printre cele mai des vizitate morminte este Morm\xc3\xa2ntul lui Hussein de la Karbala, \xc3\xaen Irak, apoi morm\xc3\xa2ntul lui Ali de la Najaf, \xc3\xaen Irak. Lor li se al\xc4\x83tur\xc4\x83 alte morminte aflate la Medina \xc8\x99i Damasc. Unii \xc8\x99ii\xc8\x9bi consider\xc4\x83 c\xc4\x83 num\xc4\x83rul celor care fac ziy\xc4\x81ra \xc3\xaen fiecare an este mai mare dec\xc3\xa2t al celor care \xc3\xaemplinesc \xe1\xb8\xa5\xc4\x81\xc7\xa7\xc7\xa7-ul. Ziy\xc4\x81ra la mormintele imamilor nu are nicio semnifica\xc8\x9bie pentru musulmanii sunni\xc8\x9bi.  _NEWLINE_Termenul de \xe2\x80\x9eziy\xc4\x81ra\xe2\x80\x9d este utilizat de sunni\xc8\x9bi pentru a desemna vizita la orice morm\xc3\xa2nt important, de exemplu un \xc3\xaenso\xc8\x9bitor sau o rud\xc4\x83 a Profetului. Ele pot fi scurte \xc8\x99i lipsite de solemnitate. \xc3\x8en Arabia Saudit\xc4\x83 sunt interzise cu des\xc4\x83v\xc3\xa2r\xc8\x99ire \xc8\x99i, pentru a preveni practicarea lor, au fost distruse multe morminte. _NEWLINE_'Umra \xc8\x99i ziy\xc4\x81ra \xc8\x99iite sunt f\xc4\x83cute \xc3\xaen special de cei credincio\xc8\x99i \xc8\x99i constituie experien\xc8\x9be mai pu\xc8\x9bin remarcabile dec\xc3\xa2t \xe1\xb8\xa5\xc4\x81\xc7\xa7\xc7\xa7-ul, func\xc8\x9bion\xc3\xa2nd ca un fel de \xc3\xaennoire spiritual\xc4\x83."